Politi på Hjørring Stadion bortviste en gruppe tilskuere fra Århus under kampen mellem Hjørring og Århus Fremad.

De fem tilskuere, som blandt andet smed romerlys ind mod banen, har angiveligt tilknytning til det nynazistiske miljø i Århus. De blev af talstærkt politi og vagter fjernet fra Hjørring Stadion, fordi de har karantæne fra Århus Stadion og dermed automatisk fra samtlige danske stadions. Det var formanden for Århus Fremad, der udpegede de fem for vagterne på Hjørring Stadion. Alle fem, hvoraf den ene er medlem af fangruppen White Pride i Århus, blev udenfor stadion placeret i deres biler og fik besked på at køre hjem.